Regeringen er på kant med grundlovens forbud mod forskelsbehandling på baggrund af religion, når den i de formelle begrundelser for sin lovpakke mod antidemokratiske religiøse forkyndere alene udpeger religiøse foreninger som mål for lovene.

Sådan lyder advarslen i to høringssvar fra en af landets fremmeste eksperter i religionsret, Lisbet Christoffersen.

»Vi har hidtil forstået grundlovens paragraf 70 sådan, at man ikke kan bruge religion som argument til forskelsbehandling hverken i lovgivningen eller administrationen. Men i hele dette kompleks siger man, at det er netop det, man vil: Det er religiøse foreninger, der skal rammes. Det er ikke begrundet, hvorfor loven ikke også skal ramme for eksempel rockerklubber«, siger Lisbet Christoffersen, som er professor i offentlig ret på Institut for Samfund og Globalisering ved Roskilde Universitet, til Politiken.